SKRIFTLIG FORESPØRGSEL E-2973/01

af Vitaliano Gemelli (PPE-DE) til Kommissionen

(26. oktober 2001)

Om: Kriterier for valg af generaldirektører og vicegeneraldirektører i Europa-Kommissionen

Det fastsættes i tjenestemandsvedtægten, at ingen stilling kan forbeholdes borgere fra en bestemt medlemsstat. I vedtægten forpligtes medlemsstaterne ligeledes til at sikre, at medarbejderne udvælges på et så bredt geografisk grundlag som muligt blandt unionens statsborgere.

Kan Kommissionen på baggrund af ovennævnte bestemmelser redegøre for de kriterier, der har ført til valget af dens generaldirektører og vicegeneraldirektører?

Kan Kommissionen desuden forelægge en liste med navnene på alle de generaldirektører og vicegeneraldirektører, der i øjeblikket er ansat i dens tjenestegrene, samt redegøre for deres forskellige hverv, nationalitet, alder og anciennitet?

Kan Kommissionen ligeledes give tilsvarende oplysninger om de øvrige ledere i Europa-Kommissionen (direktører og kontorchefer)?

Svar afgivet på Kommissionens vegne af Neil Kinnock

(13. december 2001)

Kommissionen overholder konsekvent sin forpligtelse til at følge princippet om ansættelse af tjenestemænd på et så bredt geografisk grundlag som muligt blandt Unionens statsborgere. Det betyder, at alvorlige og vedvarende nationale skævheder i forbindelse med ansættelsen af personer på lederniveau bør undgås, som det er fastlagt i Kommissionens beslutning af 21. december 2000(1). Kommissionen kan også bekræfte sit tilsagn om at overholde bestemmelserne i artikel 27 i vedtægten for tjenestemænd, idet ingen stillinger må forbeholdes statsborgere fra bestemte medlemsstater. Endvidere hedder det i beslutningen, at hele proceduren skal respektere de principper og målsætninger, Kommissionen har fastlagt inden for rammerne af sin politik for ligestilling og forfremmelse af kvinder til ledende stillinger.

I henhold til beslutningen af december 2000 er der truffet foranstaltninger, som skal stramme yderligere op om procedurerne for udvælgelse og udnævnelse af ledende tjenestemænd, for at sikre, at man ansætter de ansøgere, der er bedst kvalificerede, og at der tages hensyn til kvaliteten af deres hidtidige ledelsesresultater.

Ved at opslå ledige stillinger får Kommissionen for det første garanti for at få de bedst egnede ansøgere til en stilling på en gennemsigtig måde, samtidig med at tjenestemændene får størst mulighed for at ansøge om stillinger, som de mener de er kvalificerede til. For det andet erkender Kommissionen, at det er muligt at forbedre udformningen af stillingsopslagene og informationsudvekslingen med ansøgerne samt opfordre flere interne ansøgere til at søge stillingerne. På alle disse områder er der gjort fremskridt. For det tredje vil ansættelsesprocedurerne blive forbedret yderligere, så Kommissionen kan nå sin overordnede målsætning om at ansætte den rette person til den pågældende stilling i overensstemmelse med Kommissionens personalepolitik og i institutionernes interesse som helhed. Det kræver blandt andet en klart defineret ansøgerprofil, herunder særlige krav til ledelseserfaring og -uddannelse. Kommissionen har nu også mulighed for at benytte eksterne konsulenter, der kan bistå med udarbejdelsen af de enkelte jobprofiler.

Det er blevet nemmere at finde frem til den rette ansøger med indførelsen af en ordning med rapportører, der er udnævnt af Kommissionen. Disse personer er personligt ansvarlige for at følge en ansættelse lige fra stillingsopslaget til Kommissionens endelige afgørelse. Derudover er der for nylig blevet udnævnt en permanent chefrapportør på A2-niveau, som er tilknyttet generaldirektoratet for personale og administration. Vedkommendes opgave er at føre tilsyn med udvælgelses- og ansættelsesprocedurerne ved hver ansættelse af ledende tjenestemænd.

Endvidere spiller eksterne konsulenter, der har specialiseret sig i udvælgelses- og ansættelsesprocedurer, en vigtig rolle, idet de bidrager til at styrke de strenge, objektive krav til proceduren for forhåndsudvælgelse af de ansøgere, som skal indkaldes til samtale med det rådgivende ansættelsesudvalg. På grundlag af de skriftlige ansøgninger bistår konsulenterne med at foretage en systematisk bedømmelse af alle ansøgere, før det rådgivende ansættelsesudvalg påbegynder arbejdet. Det rådgivende ansættelsesudvalgs vigtigste opgave er at gennemføre samtaler og bedømmelser og på baggrund heraf anbefale en snævrere ansøgerliste til de kommissærer, der er ansvarlige for at foreslå en udnævnelse til kollegiet. Den endelige beslutning om, hvilken person der er bedst egnet til stillingen, tages af Kommissionen.

Et andet spørgsmål handler om, i hvilken grad eksperter og konsulenter udefra kan deltage i det rådgivende ansættelsesudvalgs funktioner og bistå ved samtalerne. I de seneste atten måneder har en personalekonsulent siddet i udvalget, og det har vist sig at være nyttigt. Det samme har været tilfældet med de tekniske eksperter, der har deltaget i forbindelse med særlige udnævnelser.

En liste over generaldirektører og vicegeneraldirektører (eller personer på samme niveau) vil blive sendt direkte til det ærede medlem og til Parlamentets sekretariat sammen med en lignende liste over direktører og kontorchefer.

(1) SEK(2000) 2305.